SUTHA เดินหน้ารับงานติดตั้งวางระบบเตาเผาปูนขาวเพิ่มทั้งใน-ตปท.
SUTHA เดินหน้ารับงานติดตั้งวางระบบเตาเผาปูนขาวเพิ่มทั้งใน-ตปท. คาดครึ่งปีหลังอุตสาหกรรมเยื่อกระดาษ-น้ำตาลกลับมาดีอีกครั้ง
18 ส.ค. 2558

นายปัญชฤทธิ์ มนต์เสรีนุสรณ์ ผู้ช่วยกรรมการผู้จัดการ บริษัท สุธากัญจน์ จำกัด (มหาชน) หรือ SUTHA เปิดเผยว่า แผนการดำเนินงานในครึ่งปีหลังของปี 58 บริษัทตั้งเป้าเดินหน้ารับงานติดตั้งวางระบบเตาเผาปูนขาวเพิ่มอีกทั้งในประเทศและต่างประเทศ เพื่อสนับสนุนผลประกอบการที่ดีในอนาคต คาดว่าโอกาสเติบโตยังสูง เพื่อเป็นการขยาย ตลาด และเพิ่มรายได้ให้กับบริษัท แม้ทิศทางราคาขายสินค้าในกลุ่มปูนขาวและแคลเซียมคาร์บอเนตลดลงตั้งแต่ช่วงปลายปี 57 เนื่องจากนโยบายการกำหนดราคาขายสินค้าในตลาดซึ่งอ้างอิงจากราคาน้ำมัน 
ทั้งนี้ ครึ่งปีหลัง 58 คาดการณ์ว่าทิศทางราคาปูนขาวและแคลเซียมคาร์บอเนตจะทรงตัวจากช่วงครึ่งปีแรก แต่พยายามผลักดันยอดขายเพิ่มมากขึ้นในกลุ่มที่มีศักยภาพ อาทิ ลูกค้ากลุ่มก่อสร้าง นอกจากนี้ กลุ่มอุตสาหกรรมเยื่อกระดาษและกระดาษ และอุตสาหกรรมน้ำตาลคาดว่าจะกลับมาดีอีกครั้งในช่วงครึ่งปีหลังเนื่องจากเป็นไฮซีซั่นของอุตสาหกรรม